《阻风击舟》
宋代·董嗣杲

避风急投港，港狭水如线。
沙头虎迹多，此是铜陵县。
乱山号枯虎，长风舞寒霰。
饥凫宿荒畈，小雁带飞箭。
废刹撞破钟，催科走邮传，
娼家编棘门，村饰无钗钏。
日纳抱酒钱，夜陪县官宴。
有身怅此生，又复堕贫贱。
荒谯更点差，信步空阶遍。
未昏行人绝，月色汤江面。
啜尽茶叶苦，不与愁魔战。
托兴入短歌，聊以记吾见。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。